म्हापशेंः हळदोण्यां सेंट थॉमस शाळे कुशीक आशिल्ल्या 'आदित्य रेसिडेन्सी'तल्या एका फ्लॅटाक उजो लागिल्ल्यान अदमाशेक पांच लाख रुपयांचें लुकसाण जालें. सुदैवान जिवीतहानी टळ्ळी. शॉर्ट सर्किटाक लागून उजो लागिल्ल्याची शक्यताय उक्तायतात.
 ही घडणूक काल (शुक्रारा) घडली. म्हापशें उजो पालोवपी दळाक हे विशीं सांजवेळा 6 वरांचेर कॉल आयलो. हो फ्लॅट मार्टीन लोबो हांचे मालकीचो आसा. लोबो हांणी सांगलें, ह्या उज्यांत तांच्या फ्लॅटांतली कूड पुराय लासून गोबर जाली. हातूंत इलेक्ट्रॉनीक उपकारणां तशेंच हेर सहित्य लासून गेलें. जातूंत कम्प्युटर, एसी, लॅपटॉप, प्रिंटर, दोन लोखडांच्यो आरमारी, भांगर बी वस्तूंचो आस्पाव आसा. आपले अदमाशेक पांच लाख रुपयांचें लुकसाण जाल्ल्याचें तांणी म्हणलें.
 मजगतीं, म्हापशें उजो पालोवपी दळाचे उप अधिकारी प्रेमानंद अनंत कांबळी, फायर फायटर सुरज शेटगांवकार, चालक प्रेमानंद विठोबा कांबळी, साईराज नायक, विष्णू केसरकार हांणी घडणूक थळार धांव घेवन उज्याचेर नियंत्रण हाडलें.
 उजो पालोवपी दळान हे घडणुकेंत फ्लॅट धनयाचें दोन लाख रुपयांचें लुकसाण जाल्ल्याचें म्हणलां.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 